Аԥснытәи ақәԥаҩцәа Ставрополь имҩаԥысуаз аицлабрақәа рҿы аԥыжәаратә ҭыԥқәа ныркылеит
© Foto / Анри КетияЮные борцы из Абхазии
© Foto / Анри Кетия
Зых иақәиҭу ақәԥаразы арегионбжьаратә еицлабрақәа "Ажәларқәа реиҩызара" аатит Ставрополь хәажәкыра 26 азы.
АҞӘА, хәажәкыра 28 – Sputnik, Бадри Есиава. Аԥснытәи ақәԥаҩцәа Ставрополь имҩаԥысуаз аицлабрақәа рҿы аԥыжәаратә ҭыԥқәа ныркылеит: араӡны медалки аџьазлыхқәа ԥшьбеи ҳәа Sputnik акорреспондент изеиҭеиҳәеит азыҟаҵаҩ Анри Кьетиа.
Иара иҳәеит, Пицундатәи иааӡамҭацәа Расули Рамини Арсҭааи, Владислав Ладариеи атурнир аҿы ахԥатәи аҭыԥқәа шыргаз. Аҩбатәи аҭыԥ никылеит Нестор Кәарацхьелиа. Ахԥатәи аҭыԥқәа ргеит Гагратәи аспортсменцәа Асҭамур Арсҭааи Осман Дбари.
"Ҩынтәуп аҳәаанырцәтәи аицлабрақәа ҳрылахәхоижьҭеи. Ставрополь еснагь аиԥш атурнир бзиаӡаны еиҿкаан. Актәи аҭыԥқәагь ҳарзыԥшын, аха еснагь иуҭаху ҟалом. Иҟоуп агхақәа аус здулатәу. Аҩны ҳнеир анализ ҟаҳҵашт", - иҳәеит иара.
Иаарту арегионбжьаратә еицлабрақәа ирылахәын Ставропольтәии Краснодартәии атәылаҿацәқәа, Чечентәыла, Адыгеиа, Даӷьесҭан, Ҟабарда-Балкариа ареспубликақәеи Калмыкиеи рҟынтәи 170-ҩык аспортсменцәа.